1.  ปัจจัยความเสี่ยง

  บริษัทฯ ได้วิเคราะห์ปัจจัยความเสี่ยง วิธีการป้องกันและลดความเสี่ยง สรุปได้ดังนี้

1.  ความเสี่ยงด้านการดำเนินธุรกิจ

    1.  ความเสี่ยงในด้านการจัดหาวัตถุดิบ

  บริษัทฯ
  ดำเนินธุรกิจให้บริการแบบครบวงจรในการประกอบผลิตภัณฑ์ประเภทแผงวงจรไฟฟ้าสำเร็จรูปและผลิตภัณฑ์อิเล็กทรอนิกส์
  โดยมีวัตถุดิบสำคัญในการผลิต ได้แก่ อุปกรณ์วงจรรวม (IC) และแผงวงจร (PCB)
  ซึ่งวัตถุดิบดังกล่าวคิดเป็นสัดส่วนประมาณร้อยละ 37 ร้อยละ 44 ร้อยละ 45 และร้อยละ 44
  ของต้นทุนวัตถุดิบทั้งหมดในปี 2546 ปี 2547 ปี 2548 และปี 2549 ตามลำดับ
  ซึ่งจากการขยายตัวของอุตสาหกรรมอิเล็กทรอนิกส์โดยรวม และบางอุตสาหกรรมเช่น
  อุตสาหกรรมโทรศัพท์เคลื่อนที่
  ทำให้วัตถุดิบที่ใช้ในการผลิตบางประเภทอาจไม่เพียงพอต่อความต้องการของตลาดโดยรวม
  และส่งผลให้ราคาวัตถุดิบดังกล่าวมีราคาสูงขึ้นและใช้ระยะเวลาในการจัดหานานขึ้น ดังนั้น
  ในบางขณะ หากบริษัทฯ
  ไม่สามารถจัดหาวัตถุดิบมาใช้ในการผลิตได้อย่างเพียงพอตามคำสั่งซื้อของลูกค้า หรือบริษัทฯ
  ต้องจัดซื้อวัตถุดิบในราคาสูงขึ้น อาจทำให้บริษัทฯ
  ต้องเจรจากับลูกค้าเพื่อขอปรับขึ้นราคาขายสินค้าตามต้นทุนที่สูงขึ้นจริง
  และอาจส่งผลต่อความสามารถในการสร้างรายได้ของบริษัทฯ

  อย่างไรก็ตาม บริษัทฯ
  ได้ตระหนักถึงความสำคัญในการจัดหาวัตถุดิบเป็นอย่างมากโดยให้ความสำคัญทั้งในด้านราคา
  และระยะเวลาในการจัดส่งวัตถุดิบ โดยได้จัดตั้งสำนักงานจัดหาวัตถุดิบขึ้นในหลายประเทศ ได้แก่
  เดนมาร์ก จีน สิงคโปร์ และมีหน่วยงานจัดซื้อกลางที่ประเทศไทย โดยบริษัทฯ
  จะจัดทำรายการวัตถุดิบที่ต้องการใช้ในการผลิตในโครงการต่างๆ
  ให้กับสำนักงานจัดซื้อในประเทศต่างๆ เหล่านั้น และผู้จำหน่ายชิ้นส่วนวัตถุดิบรายอื่นๆที่บริษัทฯ
  คาดว่าจะสามารถหาชิ้นส่วนที่ต้องการได้ ทั้งนี้
  การอนุมัติสั่งซื้อวัตถุดิบจะอยู่ในความรับผิดชอบของหน่วยงานจัดซื้อกลาง ที่ประเทศไทย นอกจากนี้
  ในปลายปี 2548 บริษัทฯ ได้เริ่มนำระบบ VMI (Vendor Management Inventory) มาใช้
  ในการจัดหาวัตถุดิบอีกทางหนึ่ง สำหรับวัตถุดิบบางอย่างที่มีการผลิตอย่างจำกัด บริษัทฯ
  ได้มีการสั่งซื้อและจัดเก็บวัตถุดิบเหล่านั้นไว้ล่วงหน้า
  เพื่อมิให้มีการขาดแคลนเมื่อจะต้องทำการผลิต ทั้งนี้ บริษัทฯ ไม่มีการจัดหาวัตถุดิบจาก
  ผู้จัดจำหน่ายรายใดมีสัดส่วนเกินร้อยละ 30 ของต้นทุนขายในระยะเวลา 3 ปีที่ผ่านมา

2.  ความเสี่ยงจากการพึ่งพิงกลุ่มสินค้าหรือกลุ่มลูกค้า

  บริษัทฯ มีการจำหน่ายผลิตภัณฑ์ประเภทระบบควบคุมอุตสาหกรรม คิดเป็นสัดส่วนร้อยละ 41
  ร้อยละ 20 ร้อยละ 42 และร้อยละ 59 ของรายได้รวมในปี 2546 ปี 2547 ปี 2548 และปี
  2549 ตามลำดับ นอกจากนี้บริษัทฯ
  มีการจำหน่ายผลิตภัณฑ์ไปยังกลุ่มลูกค้าตลาดสแกนดิเนเวียคิดเป็นสัดส่วนประมาณร้อยละ 45
  ในระยะเวลา 3 ปีที่ผ่านมา อย่างไรก็ดี บริษัทฯ
  ไม่มีลูกค้ารายใดมีสัดส่วนการจำหน่ายเกินร้อยละ 30 ของรายได้จากการขายในระยะเวลา 3
  ปีที่ผ่านมา

  จากการพึ่งพิงรายได้จากการขายผลิตภัณฑ์ประเภทระบบควบคุมอุตสาหกรรมและกลุ่มลูกค้าตลาดสแกนดิเนเวียในสัดส่วนที่สูง
  อาจเป็นผลให้การดำเนินธุรกิจของบริษัทฯ
  ได้รับผลกระทบจากการลดลงของความต้องการและรูปแบบของสินค้าประเภทระบบควบคุมอุตสาหกรรมและเปลี่ยนแปลงนโยบายทางการค้า
  หรือการหดตัวของภาวะเศรษฐกิจของกลุ่มประเทศสแกนดิเนเวีย

  อย่างไรก็ดี ความต้องการผลิตภัณฑ์ประเภทระบบควบคุมอุตสาหกรรมจัดได้ว่ามีความผันผวนน้อย
  และมีการเปลี่ยนแปลงรูปแบบของสินค้าแบบค่อยเป็นค่อยไป
  หากเปรียบเทียบกับผลิตภัณฑ์ประเภทสินค้าอุปโภคซึ่งบริษัทฯ ไม่มีนโยบายที่จะผลิตผลิตภัณฑ์ดังกล่าว
  นอกจากนี้ บริษัทฯ ได้ติดตามความเคลื่อนไหวของตลาดและกฎระเบียบต่างๆ อยู่เสมอ
  โดยได้รับความร่วมมือเป็นอย่างดีจากลูกค้าในการให้ข้อมูลแก่บริษัทฯ โดยจะเห็นได้ว่าบริษัทฯ
  มีการปรับการผลิตให้สอดคล้องกับข้อกำหนดของคณะกรรมาธิการสหภาพยุโรป
  เรื่องการจำกัดการใช้สารอันตรายบางชนิดในผลิตภัณฑ์ไฟฟ้าและอิเล็กทรอนิกส์ และบริษัทฯ
  พยายามเพิ่มกำลังการผลิตอย่างเหมาะสมโดยได้ลงทุนเพิ่มในโรงงาน 2 และโรงงาน 3
  ในประเทศจีน เพื่อให้บริษัทฯ สามารถรองรับคำสั่งซื้อจากกลุ่มลูกค้าทั้งตลาดสแกนดิเนเวีย
  และตลาดอื่นๆได้ ทั้งนี้เพื่อเป็นการเพิ่มและกระจายรายได้ของบริษัทฯ อีกทางหนึ่ง

2.  ความเสี่ยงด้านการเงิน

    1.  ความเสี่ยงจากอัตราแลกเปลี่ยน

  รายได้และต้นทุนขายส่วนใหญ่ของบริษัทฯ เป็นเงินตราต่างประเทศ โดยบริษัทฯ
  มีรายได้ส่วนใหญ่เป็นเงินเหรียญสหรัฐฯ รองลงมาเป็นเงินยูโร และมีค่าใช้จ่ายหลักในการผลิต
  คือ ต้นทุนค่าวัตถุดิบที่เป็นเงินเหรียญสหรัฐฯ
  ซึ่งการผันผวนของอัตราแลกเปลี่ยนอาจจะส่งผลกระทบต่อรายได้และต้นทุนขายของบริษัทฯ
  นอกจากนี้การบันทึกทรัพย์สินและหนี้สินที่มีรายการเป็นสกุลเงินตราต่างประเทศจะได้รับผลกระทบจากความผันผวนของอัตราแลกเปลี่ยน
  ซึ่งอาจมีผลให้เกิดกำไรหรือขาดทุนจากอัตราแลกเปลี่ยนเนื่องจากการบันทึกบัญชีได้

  ในปี 2549 บริษัทฯ มีรายได้เป็นเงินเหรียญสหรัฐฯ ประมาณร้อยละ 80 ของรายได้จากการขาย
  และมีรายได้เป็นเงินยูโรประมาณร้อยละ 16 ของรายได้จากการขาย
  และมีต้นทุนวัตถุดิบเป็นเงินเหรียญสหรัฐฯ ประมาณร้อยละ 72 ของต้นทุนขาย ส่งผลให้บริษัทฯ
  สามารถลดความเสี่ยงจากอัตราแลกเปลี่ยนตามธรรมชาติ (Natural Hedge) ได้บางส่วน
  อย่างไรก็ดี บริษัทฯ
  เพิ่มเติมการบริหารความเสี่ยงจากอัตราแลกเปลี่ยนด้วยการใช้สัญญาซื้อขายเงินตราต่างประเทศล่วงหน้า
  (Forward Exchange Contract)
  ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้อีกระดับหนึ่ง
  โดยข้อมูลในงบการเงินของบริษัทฯ ณ สิ้นปี 2549 บริษัทฯ
  มีสัญญาซื้อขายเงินตราต่างประเทศล่วงหน้าในสถานะขายจำนวน 9.4 ล้านเหรียญสหรัฐฯ ณ
  อัตราแลกเปลี่ยนเท่ากับ 35.24752 – 38.14 บาทต่อ 1 เหรียญสหรัฐฯ

2.  ความเสี่ยงจากการมีเงินกู้ยืมสกุลเงินต่างประเทศ

  ณ วันที่ 5 สิงหาคม 2547 บริษัทฯ ได้ทำสัญญากู้ยืมเงินจำนวนไม่เกิน 5.5 ล้านเหรียญสหรัฐฯ
  จากธนาคารพาณิชย์ไทยแห่งหนึ่ง ในอัตราดอกเบี้ย LIBOR บวกอัตราร้อยละคงที่
  ซึ่งจะจ่ายดอกเบี้ยทุกไตรมาส โดย ณ วันที่ 31 ธันวาคม 2549 บริษัทฯ
  มีภาระหนี้สินดังกล่าวที่เป็นเงินเหรียญสหรัฐฯ จำนวนประมาณ 1.67 ล้านเหรียญสหรัฐฯ
  หรือคิดเป็นเงินบาทประมาณ 60.5 ล้านบาท
  (เงินกู้ยืมระยะยาวสุทธิรวมส่วนที่ถึงกำหนดชำระภายในหนึ่งปี) (ใช้อัตราแลกเปลี่ยน 36.23
  บาทต่อ 1 เหรียญสหรัฐฯ) ทั้งนี้บริษัทฯ มีส่วนที่ถึงกำหนดชำระภายในหนึ่งปีประมาณ 43.5
  ล้านบาท ปัจจุบันบริษัทฯ
  ไม่ได้มีการทำสัญญาซื้อขายอัตราแลกเปลี่ยนล่วงหน้าเพื่อคุ้มครองความเสี่ยงด้านอัตราแลกเปลี่ยนจากเงินกู้ยืมข้างต้นแต่อย่างใด
  เนื่องจากบริษัทฯ เห็นว่าในการดำเนินธุรกิจของบริษัทฯ บริษัทฯ
  จะได้รับชำระค่าสินค้าจากการส่งออกผลิตภัณฑ์เป็นเงินเหรียญสหรัฐฯเป็นส่วนใหญ่
  ซึ่งเพียงพอที่จะชำระคืนหนี้ในสกุลเหรียญสหรัฐฯได้

  เพื่อลดความเสี่ยงการผันผวนของอัตราดอกเบี้ยเฉพาะเงินกู้ยืมสกุลต่างประเทศ บริษัทฯ
  ได้เข้าทำสัญญาแลกเปลี่ยนอัตราดอกเบี้ยกับธนาคารพาณิชย์ในประเทศแห่งหนึ่ง
  โดยเปลี่ยนจากอัตราดอกเบี้ยลอยตัว เป็นอัตราดอกเบี้ยคงที่ต่อปี

3.  ความเสี่ยงจากการมีผู้ถือหุ้นรายใหญ่ถือหุ้นในบริษัทฯ มากกว่าร้อยละ 50

  ณ วันที่ 12 ธันวาคม 2549 กองทุน Asia Pacific Electronics (BVI) Limited
  ซึ่งเป็นกองทุนในกลุ่ม H&Q Asia Pacific จากประเทศสหรัฐอเมริกา ถือหุ้นในบริษัทฯ
  ผ่านทาง DBS Vickers Securities (Singapore) Pte Ltd ในสัดส่วนร้อยละ 70.87
  ของจำนวนหุ้นที่จำหน่ายได้แล้วทั้งหมดด้วยสัดส่วนที่มากกว่าร้อยละ 50 จึงทำให้กลุ่ม H&Q Asia
  Pacific
  สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ดังนั้น
  ผู้ถือหุ้นรายอื่นจึงไม่อาจสามารถรวบรวมคะแนนเสียงเพื่อการตรวจสอบและถ่วงดุลเรื่องที่ผู้ถือหุ้นใหญ่เสนอได้
  อย่างไรก็ดี ผู้ถือหุ้นรายใหญ่จะงดออกเสียงในกรณีอนุมัติเรื่องที่ผู้ถือหุ้นรายใหญ่มีส่วนได้ส่วนเสีย

4.  ความเสี่ยงจากสัดส่วนการถือหุ้นของผู้ถือหุ้นเดิมลดลง
    เนื่องจากการใช้สิทธิในการซื้อหุ้นสามัญของกรรมการและพนักงาน
    ตามใบสำคัญแสดงสิทธิที่จะซื้อหุ้นสามัญที่เสนอขายให้แก่กรรมการและพนักงานครั้งที่ 4
    และใบสำคัญแสดงสิทธิที่จะซื้อหุ้นสามัญเสนอขายให้แก่ผู้ถือหุ้นเดิม

  ณ 31 ธันวาคม 2549 บริษัทฯ
  คงเหลือใบสำคัญแสดงสิทธิที่จะซื้อหุ้นสามัญที่เสนอขายให้แก่กรรมการและพนักงานครั้งที่ 1
  (ESOP-1) จำนวน 918,134 หน่วย ซึ่งสามารถซื้อหุ้นสามัญของบริษัทฯ ได้ทั้งหมดจำนวน
  918,134 หุ้นในราคา 6.95 บาทต่อหุ้น
  และคงเหลือใบสำคัญแสดงสิทธิที่จะซื้อหุ้นสามัญให้แก่กรรมการและพนักงานครั้งที่ 4 (ESOP-4)
  เป็นจำนวน 3,991,667 หน่วย โดยที่ใบสำคัญแสดงสิทธิ 1 หน่วยมีสิทธิที่จะซื้อหุ้นสามัญได้ 1
  หุ้นในราคา 10 บาทต่อหุ้น อีกทั้งมีใบสำคัญแสดงสิทธิที่จะซื้อหุ้นสามัญเสนอขายให้แก่ผู้ถือหุ้นเดิม
  เป็นจำนวน 35,872,808 หน่วย โดยที่ใบสำคัญแสดงสิทธิ 1 หน่วย มีสิทธิที่จะซื้อหุ้นสามัญได้ 1
  หุ้น ในราคา 10 บาท ต่อหุ้น เช่นเดียวกับ ESOP-4

  ทั้งนี้หากกรรมการ พนักงานของบริษัทฯ และผู้ถือหุ้นเดิมที่ถือใบสำคัญแสดงสิทธิครั้งที่ 1 ครั้งที่ 4
  และ SVI-W2 ทำการใช้สิทธิในการซื้อหุ้นทั้งหมด
  จะทำให้สิทธิออกเสียงและสัดส่วนการถือหุ้นของผู้ถือหุ้นในปัจจุบันลดลงร้อยละ 21.9
  (คำนวณสัดส่วนการถือหุ้นของผู้ถือหุ้นเดิม
  โดยการรวมจำนวนหุ้นที่แปลงสภาพจากการเสนอขายใบสำคัญแสดงสิทธิในครั้งนี้)